EVAT kulude infoleht

Kulude piirhinnad ettevõtlustoetuse kasutamise planeerimisel

Ettevõtluse alustamise toetuse (EVAT) andmisel lähtub töötukassa põhimõttest, et toetus peab olema vajalik ja põhjendatud ning selle kasutamine on läbipaistev.

Informatsioon, mille jaoks toetust ei anta, on toodud töötukassa kodulehel (<https://www.tootukassa.ee/et/teenused/ettevotlusega-alustamine/evat-taotlemine>).

Kulude vajadus tuleneb ning nende hinnad sõltuvad äriplaanist ning tegevusvaldkonnast.

Kulude planeerimisel soovitame taotlejal hinnata, kui tihti ja kui intensiivselt vahendit kasutatakse, kas tegemist on põhitöövahendiga või pigem majandustegevust toetatava vahendiga.

Praktika näitab, et tavapäraseks kasutamiseks sobivate seadmete piirhinnad on käesoleval ajal järgmised:

|  |  |
| --- | --- |
| **Seadme nimetus** | **Hind (EUR)\*** |
| Arvuti/sülearvuti[[1]](#footnote-1), s.h operatsioonisüsteem | 1000 |
| Äriklassi arvuti/sülearvuti[[2]](#footnote-2), s.h operatsioonisüsteem | 1400 |
| Monitor | 350 |
| Mobiiltelefon | 400 |

Antud loetelu ei ole ammendav ja töötukassale jääb õigus vajadusel küsida täiendavaid andmeid ja infot planeeritud kulude kohta.

\* Tabelis toodud hind on maksimaalne toetusumma, mida on võimalik taotleda konkreetse kulu kohta. Kallima seadme ost ei ole keelatud, kuid sellisel juhul peab toetuse saaja olema valmis tabelis määratud hinda ületava osa katma omafinantseeringust.

Juhul kui teenuse/äritegevuse eripärast lähtudes vajatakse seadet (nt monitor, arvuti), mille hind ületab tabelis toodud piirhinda, siis töötukassale esitatav info peab sisaldama vastavaid põhjendusi. Näiteks arvuti soetamise puhul peab olema toodud, millist tarkvara plaanitakse kasutada ja millised on tehnilised nõuded arvutile.

Kasutatud seadmete ost

Üldjuhul tuleb seadmeid osta uutena, kuna tehnika ja tehnoloogiad arenevad kiiresti. Kasutatud seadme ostmisel ei saa olla kindel, et seadmel ei ole varjatuid defekte või hilisemate pretensioonide lahendamine sujub tõrgeteta, mis omakorda võib mõjutada majandustegevuse käivitamist.

Kasutatud seadmete soetamist saab kaaluda näiteks juhul, kui uue seadme hind ületab toetuse summat ja selle hind on väiksem kui uue samaväärse seadme hind.

Jooksvad kulud, tegevuskulud

Põhjendatud juhtudel saab toetuse arvelt katta esimeste kuude jooksvaid majandustegevuse käivitamise kulusid (maksimaalselt kuni kolm esimest kuud järjest).

Jooksvad kulud on näiteks ruumide rendikulu (v.a tagatisraha), kommunaalkulu, tarkvara rent ja kulu sideteenustele.

Kui majandustegevus on käivitunud, siis ei ole jooksvate kulude katmine põhjendatud.

Tööjõukulud

Toetus on mõeldud ettevõtlusega alustamiseks esmavajalike investeeringute (vahendite, seadmete ja teenuste ost) tegemiseks. Ilma möödapääsmatute investeeringute tegemist ei ole ettevõtlusega alustamine võimalik, sest puuduksid vajalikud töövahendid teenuse osutamiseks või toodete valmistamiseks.

Tööjõukulud ei ole ettevõtlusega alustamisel esmavajalikud, sest need ei takista ettevõtte käivitamist.

Tulenevalt ärimudelist – tegevusvaldkond, käivitusperiood, jne – võib olla põhjendatud tööjõukulude katmine toetusega erandjuhtudel, kui äritegevuse käivitusperiood on tavapärasest pikem. Millest tulenevalt võib olla põhjendatud käivitusperioodi esimese kuu tööjõukulude (miinimumtöötasu koos tööjõumaksudega) katmine toetusega.

Tööjõukulude katteks on võimalik toetust taotleda kuni 30% toetuse ülemmäärast taotleja kohta.

Tööjõukulude katmine toetuse eest ei ole põhjendatud, kui teenuse pakkumisega või toote valmistamise ja müügiga on võimalik alustada koheselt (näiteks raamatupidamisteenus, iluvaldkonna teenused, jne).

Turunduskulud

Turunduskulude all mõeldakse järgnevaid tegevusi: visiitkaardid, flaierid, flaierite kujundused, logo kujundused, disainikujundused, tootefotod, sotsiaalmeedia tegevused, koduleht, reklaamkuulutused erinevates väljaannetes ja muu taoline.

Turunduskulude katteks on võimalik toetust taotleda kuni 20% toetuse ülemmäärast projekti kohta.

Kodulehe täiendav informatsioon

Kodulehe tellimisel kui ka teiste kulude planeerimisel soovitame olla oma vajaduste ja hinnapakkumiste hindamisel kriitiline ja realistlik.

Allpool on toodud soovituslikud küsimused, millele peaksite enda jaoks vastused leidma **enne** hinnapakkumiste küsimist, et suudaksite lahti mõtestada Teile vajalikku kodulehe lähteülesande:

* Millised on ettevõtte eesmärgid internetis?
* Soovitud lahenduse detailne kirjeldus
* Millisel platvormil koduleht tehakse?
* Sisulehtede planeeritav struktuur
* Kujunduseelistused
* Millised lehed on heaks eeskujuks?
* Võimalus vaadata infot ka nutiseadmete ekraanidel
* Funktsionaalsus (nt kalender, broneerimiskalender, makselink, kliendibaas, jagamised, kommenteerimised, küsitlus, foorum, Google Maps, vorm andmete kogumiseks jne)
* E-pood ja e-poe funktsionaalsus
* Mis keeltes on koduleht? Kas on vaja tõlketeenust?
* Kodulehe nähtavus otsingutes
* Toimetamisfunktsioonid, mis võimaldavad kodulehel sisu täiendada üleliigse vaevata
* Kes, millal ja kuidas teeb veebianalüütikat (kust tulevad külastajad, mis neid kodulehel huvitab, kuhu külastajad klikivad ja liiguvad, mis on need indikaatorid, mis ütlevad kas koduleht täidab oma eesmärke või mitte)

Töötukassale jääb õigus küsida kodulehe lähteülesande kirjeldust.

Juhime tähelepanu, et turunduseesmärkide täitmiseks üksnes kodulehe loomisest ei piisa. Koduleht (ja/või konto sotsiaalmeediakanalis) peab olema leitav ja nähtav. Seega veel üks küsimus, mis vajab analüüsi, selget plaani ja eelarvet:

* Kuidas kavatsetakse koduleht potentsiaalsetele klientidele nähtavaks ja kiiresti leitavaks teha ning millised kulud on sellega seotud?

Küsimuste korral palun kirjutage aadressile [evat@tootukassa.ee](mailto:evat@tootukassa.ee)

1. Arvuti, mis täidab toetatavat funktsiooni. Näiteks ettevõtte raamatupidamistoiminguteks, kliendisuhtluseks, turundustegevuste elluviimiseks jm. [↑](#footnote-ref-1)
2. Arvuti, mis on igapäevaselt kasutuses põhitöövahendina ning vajab eriprogramme. [↑](#footnote-ref-2)